b'\n_START_ARTICLE_\nMinnetonka (Minnesota)\n_START_SECTION_\nHistoria\n_START_PARAGRAPH_\nMinnetonka oli Amerikan alkuper\xc3\xa4isv\xc3\xa4est\xc3\xb6n pyh\xc3\xa4\xc3\xa4 mets\xc3\xa4stysmaata, jonne syntyi ensimm\xc3\xa4ist\xc3\xa4 asutusta 1850-luvulla intiaanien kanssa tehdyn sopimuksen my\xc3\xb6t\xc3\xa4. V\xc3\xa4est\xc3\xb6\xc3\xa4 saapui Yhdysvaltojen it\xc3\xa4rannikolta ja Euroopasta saapuvien siirtolaisten my\xc3\xb6t\xc3\xa4 lis\xc3\xa4\xc3\xa4. Deephaven, Wayzata, Hopkins ja St. Louis Park itsen\xc3\xa4istyiv\xc3\xa4t Minnetonkan townshipista, mink\xc3\xa4 johdosta Minnetonkan pinta-ala pieneni 93 neli\xc3\xb6kilometrist\xc3\xa4 nykyiseen 73 neli\xc3\xb6kilometriin. Vuonna 1940 Minnetonkan v\xc3\xa4kiluku oli 6466 asukasta, mutta se kasvoi toisen maailmansodan j\xc3\xa4lkeen kovalla vauhdilla. Vuonna 1956 Minnetonka muuttui virallisesti kyl\xc3\xa4ksi (village), mik\xc3\xa4 juridisesti pys\xc3\xa4ytti my\xc3\xb6s j\xc3\xa4rjest\xc3\xa4ytym\xc3\xa4tt\xc3\xb6m\xc3\xa4n townshipin pilkkomisen. Minnetonkan v\xc3\xa4kiluku oli vuonna 1956 jo 15 600 ja 25 000 vuonna 1960. Kyl\xc3\xa4 kasvoi ja sen my\xc3\xb6t\xc3\xa4 my\xc3\xb6s hallinnon teht\xc3\xa4v\xc3\xa4t. Yli 30 000 asukkaan Minnetonkasta tulikin kaupunki vuonna 1968. V\xc3\xa4kiluku jatkoi kasvamistaan 1990-luvun alkuun, jolloin se asettui noin 50 000 kohdalle.'